Toshkent shahri va Toshkent viloyatida doimiy propiska qilinishi lozim boʻlgan shaxslar — Oʻzbekiston Respublikasi fuqarolari toifalarining roʻyxati toʻgʻrisida”gi Oʻzbekiston Respublikasi Qonunini amalga oshirish chora-tadbirlari haqida
(law, 2019-12-30)

“Toshkent shahri va Toshkent viloyatida doimiy propiska qilinishi lozim boʻlgan shaxslar — Oʻzbekiston Respublikasi fuqarolari toifalarining roʻyxati toʻgʻrisida”gi Oʻzbekiston Respublikasi Qonuniga muvofiq Vazirlar Mahkamasi qaror qiladi: 1. Quyidagilar: Oʻzbekiston Respublikasi fuqarolarini Toshkent shahri va Toshkent viloyatida doimiy propiska qilish va turgan joyi boʻyicha hisobga olish tartibi toʻgʻrisidagi nizom 1-ilovaga muvofiq; Chet el fuqarolari hamda fuqaroligi boʻlmagan shaxslarni Toshkent shahri va Toshkent viloyatida doimiy va vaqtincha propiska qilish tartibi toʻgʻrisidagi nizom 2-ilovaga muvofiq tasdiqlansin. 2. Toshkent shahri va Toshkent viloyati hokimliklari huzuridagi maxsus komissiyalar tomonidan doimiy propiska qilish va (yoki) uy-joy sotib olish yuzasidan ilgari berilgan va amalga oshirilmagan ruxsatnomalar 2012-yil 15-martgacha amal qilishi belgilab qoʻyilsin. 3. Davlat hokimiyati organlari, davlat va xoʻjalik boshqaruvi organlari, respublika ahamiyatiga molik boshqa davlat tashkilotlari rahbarlari ishga taklif etilayotgan yuqori malakali mutaxassislarga va tor ixtisosdagi mutaxassislarga Toshkent shahri va Toshkent viloyatida doimiy propiska qilish uchun asoslanmagan iltimosnomalar berganligi, shuningdek ushbu shaxslarning lavozimdan ozod qilinganligi, boshqa ishga oʻtganligi yoki pensiyaga chiqqanligi toʻgʻrisida oʻz vaqtida xabar bermaganligi uchun shaxsan javobgar ekanliklari toʻgʻrisida ogohlantirilsin. Yuqori malakali mutaxassislarni va tor ixtisosdagi mutaxassislarni ishga taklif etishda xizmat turar joyi berish amaliyotini keng qoʻllash tavsiya etiladi. 4. Oʻzbekiston Respublikasi Ichki ishlar vazirligi (B. Matlyubov): Oʻzbekiston Respublikasi fuqarolarini Toshkent shahri va Toshkent viloyatida doimiy propiska qilish va turgan joyi boʻyicha hisobga olish, shuningdek chet el fuqarolari hamda fuqaroligi boʻlmagan shaxslarni doimiy va vaqtincha propiska qilish masalalari qonun hujjatlariga qatʼiy muvofiq ravishda koʻrib chiqilishi yuzasidan nazoratni taʼminlasin; 2012-yil mobaynida mazkur qaror normalari amal qilishining doimiy monitoringini va tahlilini taʼminlasin, shuningdek har chorakda Oʻzbekiston Respublikasi Vazirlar Mahkamasiga Toshkent shahri va Toshkent viloyatida doimiy (vaqtincha) propiska qilish va turgan joyi boʻyicha hisobga olish tartibini yanada takomillashtirish yuzasidan takliflar kiritsin. 5. Oʻzbekiston Respublikasi Ichki ishlar vazirligi (B. Matlyubov), Adliya vazirligi (N. Yoʻldoshev) manfaatdor vazirliklar va idoralar bilan birgalikda bir oy muddatda: qonun hujjatlariga ushbu qarordan kelib chiquvchi oʻzgartirish va qoʻshimchalar yuzasidan Vazirlar Mahkamasiga takliflar kiritsinlar; idoraviy normativ-huquqiy hujjatlarni ushbu qarorga muvofiqlashtirsinlar. 6. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin. 1. Ushbu Nizom Oʻzbekiston Respublikasi fuqarolarini (keyingi oʻrinlarda fuqarolar deb ataladi) Toshkent shahri va Toshkent viloyatida doimiy propiska qilish va turgan joyi boʻyicha hisobga olish tartibini belgilaydi. 11. Fuqarolar qonun hujjatlariga muvofiq, doimiy yashash joylarida propiskadan oʻtishlari va/yoki turgan joylarida hisobda turishlari shart. Agar qonun hujjatlarida boshqacha tartib nazarda tutilmagan boʻlsa, turgan joyi boʻyicha hisobga olinmaganligi yoki doimiy propiskada turmaganligi fuqaroga xizmat koʻrsatishni rad etish uchun asos deb hisoblanishi mumkin emas. Fuqarolar yangi yashash joyiga kelgan kunlaridan boshlab besh kun ichida doimiy propiskada turish yoki hisobga qoʻyish uchun hujjatlar taqdim etishlari shart. 16 yoshga toʻlmagan shaxslarni doimiy propiska qilish va hisobga olish ularning ota-onalari yoki ularni oʻrnini bosuvchi shaxslarning xohishiga koʻra ixtiyoriy asosda amalga oshiriladi. 2. Fuqarolarni doimiy propiska qilish va turgan joyi boʻyicha hisobga olish ichki ishlar organlari tomonidan amalga oshiriladi hamda jamoat xavfsizligini taʼminlash hamda huquqbuzarlikning oldini olish, shuningdek aholi migratsiyasini hisobga olish maqsadida fuqaroning Toshkent shahri va Toshkent viloyati hududining muayyan joyida yashashi yoki vaqtinchalik boʻlishi faktini aniqlashni nazarda tutadi. Doimiy propiskaga ega boʻlish va turgan joylari boʻyicha hisobda turish uchun fuqarolar davlat xizmatlari koʻrsatishning soddalashtirilgan tartibini taʼminlaydigan elektron tizim orqali murojaat qilishlari mumkin. 3. Fuqarolarni doimiy propiska qilish “Toshkent shahri va Toshkent viloyatida doimiy propiska qilinishi lozim boʻlgan shaxslar — Oʻzbekiston Respublikasi fuqarolari toifalarining roʻyxati toʻgʻrisida”gi Oʻzbekiston Respublikasi Qonuniga (keyingi oʻrinlarda Roʻyxat deb ataladi) muvofiq amalga oshiriladi. Roʻyxatda nazarda tutilmagan shaxslar toifasi Toshkent shahrida va Toshkent viloyatida doimiy propiska qilinmaydi. 4. Toshkent shahrida va Toshkent viloyatida doimiy propiskaga ega boʻlish uchun fuqaro Roʻyxatda nazarda tutilgan toifaga koʻra Toshkent shahri yoki Toshkent viloyati tuman (shahar) ichki ishlar boshqarmasi (boʻlimi)ning migratsiya va fuqarolikni rasmiylashtirish boʻlimiga quyidagi hujjatlarni taqdim etadi: ushbu Nizomning 1-ilovasiga muvofiq shakl boʻyicha ariza; Oʻzbekiston Respublikasi fuqarosining pasporti (keyingi oʻrinlarda pasport deb ataladi); kontrakt boʻyicha harbiy xizmatchining shaxsiy guvohnomasi yoki Oʻzbekiston Respublikasi Qurolli Kuchlari ofitserining shaxsiy guvohnomasi (kazarmalar, korabllar va kemalardan tashqarida yashaydigan harbiy xizmatchilar uchun); uy-joy hujjatlarining asl nusxasi (nusxalari olinib, asli qaytariladi); uy-joy mulkdorining (mulkdorlarining) turar joy maydoni berish toʻgʻrisidagi arizasi (roziligi) yoxud notarial tasdiqlangan arizasi (roziligi), agar shaxsan oʻzi berish imkoni mavjud boʻlmasa; nikoh tuzilganligi yoki bolalar tugʻilganligi toʻgʻrisidagi guvohnomalarning, shuningdek, vasiylik yoki homiylikni tasdiqlaydigan hujjatlar (nusxalari olinib, asli qaytariladi); davlat hokimiyati tegishli organi, davlat va xoʻjalik boshqaruvi organi, respublika ahamiyatiga molik boshqa davlat tashkiloti (keyingi oʻrinlarda organ va tashkilot deb ataladi) rahbarining ishga taklif etilayotgan shaxsning (yuqori malakali mutaxassislar va tor ixtisosdagi mutaxassislarning) ishonchliligi kafolati bilan birgalikda iltimosnomasi. Bunda ushbu Nizom maqsadlari uchun respublika ahamiyatiga molik davlat tashkilotlari deganda ularni tashkil etish, qayta tashkil etish va tugatish masalalari qonun hujjatlari, Oʻzbekiston Respublikasi Prezidentining va Oʻzbekiston Respublikasi Vazirlar Mahkamasining hujjatlari bilan tartibga solinadigan davlat tashkilotlari tushuniladi. Fuqaro Davlat xavfsizlik xizmati, prokuratura, Ichki ishlar vazirligi yoki adliya organlariga ishga qabul qilingan yoki oʻtkazilgan taqdirda ishga qabul qilinayotgan shaxsni (xodimni) doimiy propiska qilish toʻgʻrisidagi iltimosnoma (ishonchliligi kafolatlangan holda) koʻrsatib oʻtilgan organlar rahbarlarining oʻrinbosarlari tomonidan ham imzolanishi mumkin; Oʻzbekiston Respublikasi Prezidentining 2007-yil 14-sentabrdagi PQ-694-son qarori bilan tasdiqlangan Oʻzbekiston Respublikasi Qurolli Kuchlari harbiy xizmatchilarini turar joy bilan taʼminlash tartibi toʻgʻrisidagi Nizomga muvofiq harbiy xizmatchi xizmat qilayotgan joydan berilgan turar joy olinganligi toʻgʻrisidagi maʼlumotnoma; propiska uchun Oʻzbekiston Respublikasi Vazirlar Mahkamasi tomonidan belgilangan miqdorda davlat boji toʻlanganligi toʻgʻrisidagi kvitansiya. Xodimlarni Toshkent shahri va Toshkent viloyatida doimiy propiska qilish toʻgʻrisida iltimosnoma kiritishi mumkin boʻlgan davlat hokimiyati organlari, davlat va xoʻjalik boshqaruvi organlari, respublika ahamiyatiga molik boshqa davlat tashkilotlari roʻyxati Oʻzbekiston Respublikasi Vazirlar Mahkamasi tomonidan tasdiqlanadi. 5. Ushbu Nizom 4-bandining sakkizinchi xatboshida koʻrsatilgan hujjat organlar yoki tashkilotlarning kadrlar xizmatlari tomonidan rasmiy aloqa yoʻllari orqali fuqaro vaqtincha yashaydigan (yoki yashashni moʻljallayotgan) joydagi migratsiya va fuqarolikni rasmiylashtirish boʻlimiga yuboriladi. 6. Organlar va tashkilotlar rahbarlari ushbu organ yoki tashkilotning iltimosnomasi asosida Toshkent shahri va Toshkent viloyatida propiskaga ega boʻlgan shaxs ishdan ozod qilingan, boshqa ishga oʻtgan yoki pensiyaga chiqqan taqdirda ikki kun muddatda shaxs oxirgi doimiy propiskadan oʻtgan joydagi tuman (shahar) ichki ishlar boshqarmalari (boʻlimlari)ning migratsiya va fuqarolikni rasmiylashtirish boʻlimlarini xabardor qiladilar. Organ va tashkilot rahbarining bildirishnomasi asosida tuman (shahar) ichki ishlar boshqarmalari (boʻlimlari)ning migratsiya va fuqarolikni rasmiylashtirish boʻlimlari, agar ushbu fuqaroda doimiy propiska uchun boshqa asoslar mavjud boʻlmasa, fuqaroni belgilangan tartibda Toshkent shahri va Toshkent viloyatidan ilgarigi yashash joyiga yoki fuqaroning arizasiga koʻra boshqa mintaqaga propiskadan chiqaradi. Fuqaro Toshkent shahri va Toshkent viloyatidan propiskadan chiqishdan bosh tortgan taqdirda doimiy propiska belgilangan tartibda bekor qilinadi. 7. Roʻyxatning 1-bandiga “Toshkent shahri va Toshkent viloyatida doimiy propiska qilinishi lozim boʻlgan shaxslar — Oʻzbekiston Respublikasi fuqarolari toifalarining roʻyxati toʻgʻrisida”gi Oʻzbekiston Respublikasi Qonuni kuchga kirgunga qadar Toshkent shahri va Toshkent viloyatida qonun hujjatlariga muvofiq sotib olingan turar joyga ega boʻlgan fuqarolar, shuningdek meros boʻyicha, sudning qaroriga koʻra hamda ushbu Nizomga muvofiq turar joy olgan fuqarolar kiradi. Tarbiyalash, davolash va boshqa muassasalardagi yetim bolalar, ota-onalarining qarovisiz qolgan bolalar, shuningdek qariyalar uylaridagi shaxslar koʻrsatib oʻtilgan muassasalar tomonidan berilgan turar joyga Roʻyxatning 3-bandi boʻyicha doimiy propiska qilinadi. Roʻyxatning 9 — 12-bandlari boʻyicha doimiy propiska qilingan fuqarolarning ular bilan bir vaqtda doimiy propiskani rasmiylashtirmagan oila aʼzolarini (eri, xotini, shuningdek oʻz oilasi boʻlmagan farzandlarini) Toshkent shahri va Toshkent viloyatiga doimiy propiska qilish, turar joy maydoni mulkdorining (mulkdorlarining) roziligi bilan tegishli ravishda Roʻyxatning 9 — 12-bandlari boʻyicha amalga oshiriladi. 71. “Toshkent shahri va Toshkent viloyatida doimiy propiska qilinishi lozim boʻlgan shaxslar — Oʻzbekiston Respublikasi fuqarolari toifalarining roʻyxati toʻgʻrisida”gi Oʻzbekiston Respublikasi Qonuni kuchga kirgunga qadar doimiy propiska qilingan shaxslarning toʻgʻri shajara boʻyicha birinchi va ikkinchi darajali qarindoshlari ularning turar joy maydoniga Roʻyxatning 2-bandi boʻyicha doimiy propiska qilinadilar. 72. Roʻyxatning 1 va 8-bandlari asosida Toshkent shahrida va Toshkent viloyatida doimiy propiska qilingan fuqarolarning qarindoshlari Roʻyxatning 2-bandi asosida doimiy propiska qilinadilar. 73. Roʻyxatning 5-bandi asosida doimiy propiska qilinadigan fuqarolarning oldingi nikohidan yoki nikohsiz tugʻilgan farzandlari (oʻz oilasiga ega boʻlmagan) Roʻyxatning 2-bandi boʻyicha doimiy propiska qilinadilar. 8. Toshkent shahrida oldi-sotdi bitimlarini, almashtirish, renta, umrbod taʼminlash sharti bilan oʻzgaga berish va hadya qilishni, shuningdek Toshkent shahridagi turar joy yoxud turar joy boʻlmagan bino shaklidagi koʻchmas mulkni garovga (ipotekaga) qoʻyish, koʻchmas mulkdan (koʻchmas mulkning bir qismidan) voz kechish va koʻchmas mulkni oʻzgaga berishning boshqa usullarini notarial tasdiqlash va davlat roʻyxatidan oʻtkazish quyidagi hollarda amalga oshiriladi, agar sotib oluvchi tomon: Toshkent shahrida doimiy propiskaga ega boʻlgan; Toshkent shahri hududida kamida uch yil doimiy yashab turgan (lavozimda boʻlgan), Roʻyxatning 2, 5, 9 — 11-bandlariga muvofiq Toshkent shahrida doimiy propiska qilingan jismoniy shaxs hisoblansa va ichki ishlar organining doimiy propiskasi borligi toʻgʻrisidagi maʼlumotnomasini taqdim etsa. 9. Toshkent viloyatida oldi-sotdi bitimlarini, almashtirish, renta, umrbod taʼminlash sharti bilan oʻzgaga berish va hadya qilishni, shuningdek Toshkent viloyatidagi turar joy yoxud turar joy boʻlmagan bino shaklidagi koʻchmas mulkni garovga (ipotekaga) qoʻyish, koʻchmas mulkdan (koʻchmas mulkning bir qismidan) voz kechish va koʻchmas mulkni oʻzgaga berishning boshqa usullarini notarial tasdiqlash va davlat roʻyxatidan oʻtkazish quyidagi hollarda amalga oshiriladi, agar sotib oluvchi tomon: Toshkent shahrida yoki Toshkent viloyatida doimiy propiskaga ega boʻlgan; Toshkent shahri yoki Toshkent viloyati hududida kamida uch yil doimiy yashab turgan (lavozimda boʻlgan), Roʻyxatning 2, 5, 9 — 11-bandlariga muvofiq Toshkent shahrida yoki Toshkent viloyatida doimiy propiska qilingan jismoniy shaxs hisoblansa va ichki ishlar organining doimiy propiskasi borligi toʻgʻrisidagi maʼlumotnomasini taqdim etsa. 91. Sud qarorlarini ijro etish tartibida turar joy yoxud turar joy boʻlmagan bino shaklidagi koʻchmas mol-mulkni kimoshdi savdolari orqali sotishga yoxud uni davlat ijrochisining naturadagi sotilmagan mol-mulkni oʻzida qoldirish toʻgʻrisidagi taklifi boʻyicha qarzni undiruvchiga — garovni saqlovchiga berish sotib oluvchi tomon tegishli ravishda Toshkent shahri yoki Toshkent viloyatida doimiy propiska qilingan jismoniy shaxs boʻlsa yoʻl qoʻyiladi. 92. Koʻchmas mol-mulkni oldi-sotdi bitimlarini notarial tasdiqlash va davlat roʻyxatidan oʻtkazish Toshkent shahri va Toshkent viloyatida doimiy propiskaga ega boʻlmagan jismoniy shaxslar tomonidan Toshkent shahri va Toshkent viloyatida yangi qurilgan koʻchmas mol-mulkni hisob-kitobni bank hisobvaraqlari orqali amalga oshirgan holda sotib olganda ham amalga oshiriladi. Ushbu Nizom maqsadlari uchun yangi qurilgan koʻchmas mol-mulk deganda mulk huquqi tuman (shahar) hokimining qurilishi tugallangan binoni va inshootni foydalanishga qabul qilish toʻgʻrisidagi komissiya dalolatnomasini tasdiqlash haqidagi qarori asosida vujudga kelgan va uni qabul qilingan paytdan eʼtiboran uch yil oʻtmagan mol-mulk tushuniladi; 10. Roʻyxatning 8-bandiga kiradigan Oʻzbekiston Respublikasi fuqarolari doimiy propiskaga ega boʻlmagan holda ichki ishlar organlarining rasmiy aloqa yoʻllari orqali tegishli notariusga yuboriladigan doimiy propiska qilish huquqi toʻgʻrisida ichki ishlar organining maʼlumotnomasi asosida turar joy sotib olish huquqiga egadirlar. Buning uchun shaxslarning ushbu toifasiga kiradigan fuqaro tuman (shahar) ichki ishlar boshqarmalari (boʻlimlari)ning migratsiya va fuqarolikni rasmiylashtirish boʻlimlariga murojaat qiladi va ushbu Nizomning 4-bandida koʻrsatilgan tegishli hujjatlarni taqdim etadi. 101. Turar joy mulkdori oʻz oila aʼzolarini va boshqa shaxslarni propiskadan oʻtkazish huquqiga ega. 102. Bir nechta uyga yoki kvartiraga ega boʻlgan mulkdor ulardan faqat bittasigagina doimiy propiskadan oʻtishi mumkin. 103. Harbiy xizmatga majbur shaxslarni propiska qilish ular mudofaa ishlari boʻyicha boʻlimlarda harbiy hisobga qoʻyilganlaridan keyin amalga oshiriladi. 16 yoshdan 45 yoshgacha boʻlgan fuqarolar harbiy hisobga qoʻyilishlari kerak. 11. Tuman (shahar) ichki ishlar boshqarmalari (boʻlimlari)ning migratsiya va fuqarolikni rasmiylashtirish boʻlimlari uch ish kuni mobaynida taqdim etilgan hujjatlarning toʻliqligini va haqiqiyligini tekshiradi hamda fuqaro Roʻyxatda nazarda tutilgan shaxslar toifasiga muvofiq boʻlgan taqdirda fuqaroga belgilangan tartibda doimiy propiskani rasmiylashtiradi. Roʻyxatning 8-bandiga kiradigan fuqarolarning Toshkent shahrida va Toshkent viloyatida turar joy sotib olish toʻgʻrisidagi murojaati asosida tuman (shahar) ichki ishlar boshqarmalari (boʻlimlari)ning migratsiya va fuqarolikni rasmiylashtirish boʻlimlari rasmiy aloqa yoʻllari orqali tegishli notariusga maʼlumotnoma yuboradi. 111. Fuqaro roʻyxatdan chiqish uchun TShIIBB MvaFRBga quyidagi hujjatlarni taqdim etadi: ushbu Nizomga 2-ilovaga muvofiq shakl boʻyicha ariza; pasport yoki tugʻilganlik toʻgʻrisidagi guvohnoma; mudofaa ishlari boʻlimidan hisobdan chiqarilganligi haqida belgi boʻlgan hisob-harbiy hujjatlar; uy daftari yoki qayd etish kartochkasi va kvartiralar boʻyicha kartochka (ushbu Nizomning 3 — 5-ilovalari); roʻyxatdan chiqarganlik uchun Oʻzbekiston Respublikasi Vazirlar Mahkamasi tomonidan belgilangan miqdorda davlat boji toʻlanganligi toʻgʻrisidagi kvitansiya. 112. Ozodlikdan mahrum etishga hukm qilingan shaxslarni roʻyxatdan chiqarish mahkumning ishonchnomasi asosida yoki uy-joy binosidan foydalanish huquqini yoʻqotganlik haqidagi sud qaroriga muvofiq amalga oshiriladi. 113. Vafot etganlar oʻlim qayd etilganidan keyin roʻyxatdan chiqarilishi lozim. Oʻlim toʻgʻrisidagi guvohnoma shakli Oʻzbekiston Respublikasi Adliya vazirligi tomonidan belgilanadi. 114. Taqdim etilgan hujjatlarda ishonchsiz va haqiqatga muvofiq boʻlmagan maʼlumotlar aniqlangan taqdirda, shuningdek, Toshkent shahrida va Toshkent viloyatida doimiy propiskaga ega boʻlish uchun asos boʻlgan hujjatlar qalbakilashtirilgan taqdirda doimiy propiska IIB tomonidan bekor qilinadi, keyinchalik materiallar tergov organlariga yuboriladi. 115. Propiskadan oʻtish yoki roʻyxatdan chiqarilganlik sud qaroriga koʻra shuningdek, qonunda koʻzda tutilgan boshqa hollarda ham bekor qilinishi mumkin. 116. Roʻyxatdan chiqarilganda yoki roʻyxatdan oʻtganlik bekor qilinganda MvaFRB inspektori uch kun muddat ichida Toshkent shahar IIBB va Toshkent viloyati IIB manzil-maʼlumotlar byurosiga ketish varaqlarini (ushbu Nizomning 6-ilovasi) yuboradi. 12. Fuqaroni Toshkent shahrida va Toshkent viloyatida turgan joyi boʻyicha hisobga olish (keyingi oʻrinlarda hisobga olish deb ataladi) fuqaroni doimiy yashash joyidan propiskadan chiqarmasdan besh kundan bir yil muddatga amalga oshiriladi hamda bu Toshkent shahrida va Toshkent viloyatida turar joy sotib olish uchun asos hisoblanmaydi. Doimiy propiskadan oʻtmaganlik turgan joyi boʻyicha hisobga olishni rad etish uchun asos hisoblanmaydi. Toshkent shahri va Toshkent viloyatiga besh kundan ortiq boʻlmagan muddatga kelgan fuqarolar hisobga olinmaydi. 13. Toshkent shahri yoki Toshkent viloyatidagi mehmonxonalarga, davolash muassasalariga, sanatoriylar, dam olish uylariga va shunga oʻxshash boshqa muassasalarga kelgan fuqarolarni hisobga olish ushbu muassasalarning maʼmuriyati tomonidan, ular kelganlaridan keyin ularning bu yerda boʻlish muddatidan va kelishining davriyligidan qatʼi nazar, shaxsini tasdiqlaydigan hujjatlar asosida amalga oshiriladi. 14. Toshkent shahrida va Toshkent viloyatida hisobda turish uchun fuqaro kelgan kunidan boshlab besh kun muddatda oʻzi vaqtincha turgan joydagi MvaFRBga quyidagi hujjatlarni taqdim etadi: ushbu Nizomga 7-ilovaga muvofiq shakldagi ariza; pasport; kontrakt boʻyicha harbiy xizmatchining shaxsiy guvohnomasi yoki Oʻzbekiston Respublikasi Qurolli Kuchlari ofitserining shaxsiy guvohnomasi (kazarmalar, korabllar va kemalardan tashqarida yashaydigan harbiy xizmatchilar uchun); tugʻilganlik toʻgʻrisidagi guvohnoma va 35 x 45 mm oʻlchamdagi ikki dona rasm — 16 yoshga toʻlmagan shaxslar uchun; uy-joy mulkdorining (mulkdorlarining) turar joy maydoni berish toʻgʻrisidagi arizasi (roziligi); uy-joy hujjatlarining asl nusxasi (nusxalari olinib, asli qaytariladi); hisobga olinganlik uchun Oʻzbekiston Respublikasi Vazirlar Mahkamasi tomonidan belgilangan miqdorda davlat boji toʻlanganligi toʻgʻrisidagi kvitansiya; Toshkent shahri va Toshkent viloyatiga respublikaning boshqa mintaqalaridan mavsumiy ish bilan shugʻullanishga (qurilish, qishloq xoʻjaligi va boshqalar) kelgan fuqarolar uchun mavsumiy ish haqida shartnoma yoki mavsumiy ish beruvchining arizasi boʻlsa ushbu bandning oltinchi va yettinchi xatboshidagi hujjatlar talab etilmaydi. 15. 16 yoshga toʻlmagan shaxsni hisobga olishni rasmiylashtirishda ushbu shaxsning shaxsini tasdiqlaganlik uchun javobgarlik ijaraga olingan uy-joyda birgalikda yashaydigan voyaga yetgan shaxs zimmasiga yuklanadi. 16. MvaFRB inspektori ariza roʻyxatdan oʻtkazilgandan, shuningdek, taqdim etilgan hujjatlar oʻrganib chiqilgandan va belgilangan tartibda rasmiylashtirilgandan keyin oʻsha kunning oʻzida ariza beruvchiga ushbu Nizomning 8 va 9-ilovalariga muvofiq Toshkent shahrida va Toshkent viloyatida turgan joyida hisobga olish toʻgʻrisida fuqaroning shaxsini tasdiqlaydigan hujjatga qayd varagʻi (keyingi oʻrinlarda hisobga olish toʻgʻrisidagi qayd varagʻi deb ataladi) yoki BARE-CODE* bilan himoyalangan qayd varagʻini beradi. Hisobga olish toʻgʻrisidagi qayd varagʻi qatʼiy hisobda turuvchi hujjat hisoblanadi. Hisobga olish toʻgʻrisidagi qayd varagʻi hamda BARE-CODE* bilan himoyalangan qayd varagʻi fuqaroning turgan joyida hisobga olinganligini tasdiqlaydigan hujjat hisoblanadi va pasport, harbiy xizmatchining shaxsiy guvohnomasi yoki tugʻilganlik toʻgʻrisidagi guvohnoma (16 yoshga toʻlmagan shaxslar uchun) koʻrsatilgan taqdirda unda koʻrsatilgan muddat mobaynida haqiqiydir). Hisobga olish toʻgʻrisidagi qayd varagʻi Oʻzbekiston Respublikasi Davlat budjeti mablagʻlari hisobidan “Davlat belgisi” davlat ishlab chiqarish birlashmasida yagona namuna boʻyicha tayyorlanadi; Ariza beruvchining pasportida va turar joyning uy daftariga (propiska kartochkasiga) hisobga olish toʻgʻrisida belgi qoʻyilmaydi. 17. Toshkent shahri va Toshkent viloyatiga hisobga qoʻyilgan fuqaro hisobga olish joyida yashashi kerak. 18. Taʼlim muassasalariga oʻqishga kelgan fuqarolarni MvaFRB inspektori tomonidan hisobga olish turar joyi (uy-joy maydoni) boʻyicha amalga oshiriladi. Oʻqish Toshkent shahri va Toshkent viloyatidan tashqarida joylashgan boshqa taʼlim muassasasiga koʻchirilgan, fuqaro akademik taʼtil olgan yoki taʼlim muassasasidan oʻqishdan chetlatilgan taqdirda ushbu muassasalar rahbariyati tegishli qaror qabul qilingan kunda bu haqda fuqaroni vaqtincha turgan joyida hisobga olishni rasmiylashtirgan migratsiya va fuqarolikni rasmiylashtirish boʻlimini xabardor qiladi. Taʼlim muassasasi rahbariyatining bildirishnomasi asosida migratsiya va fuqarolikni rasmiylashtirish boʻlimi hisobga olishni bekor qiladi. 19. Hisobga olishni qayta rasmiylashtirish ushbu Nizomning 14-bandida nazarda tutilgan tartibda amalga oshiriladi. Quyidagilar: Toshkent shahri va Toshkent viloyatida hisobga olish joyi boʻyicha turgan vaqtida muntazam ravishda huquqbuzarliklar sodir etilishi; shaxsning Toshkent shahri va Toshkent viloyatida bundan buyon boʻlishi jamoat tartibi buzilishi uchun shart-sharoitlar yaratishi toʻgʻrisidagi maʼlumotlarning mavjudligi; ushbu Nizomning 14-bandida nazarda tutilgan hujjatlarda notoʻgʻri maʼlumotlarning mavjudligi hisobga olishni rasmiylashtirishni rad etilishi uchun asos hisoblanadi. Fuqarolarning Toshkent shahri va Toshkent viloyatida hisobda turishi rad etilgan taqdirda migratsiya va fuqarolikni rasmiylashtirish boʻlimi inspektori tomonidan xulosa tuziladi, ushbu xulosa migratsiya va fuqarolikni rasmiylashtirish boʻlimi boshligʻi tomonidan tasdiqlanadi, unda rad etishning aniq asoslari koʻrsatilgan boʻlishi kerak. Hisobda turishni rasmiylashtirishning rad etilishi yuzasidan sud tartibida shikoyat qilish mumkin. 20. Hisobga olish toʻgʻrisidagi qayd varagʻi yoʻqolgan yoki buzilgan taqdirda fuqaro tegishli migratsiya va fuqarolikni rasmiylashtirish boʻlimiga oʻz shaxsini tasdiqlaydigan hujjatni taqdim etgan holda qayd varagʻi yoʻqolishi yoki buzilishi holatlarini koʻrsatib, hisobga olish toʻgʻrisidagi qayd varagʻining dublikatini rasmiylashtirish toʻgʻrisidagi arizani taqdim etadi. Migratsiya va fuqarolikni rasmiylashtirish boʻlimi inspektori koʻrsatilgan turgan joyda ushbu fuqaroning hisobga olinishi toʻgʻrisidagi maʼlumotlar mavjudligini tekshiradi. Ular tasdiqlangan taqdirda ariza beruvchiga oʻsha kunning oʻzida hisobga olish toʻgʻrisidagi qayd varagʻining dublikatini rasmiylashtiradi. 21. MvaFRB inspektori ariza beruvchiga hisobga olish toʻgʻrisidagi qayd varagʻi bergandan keyin hisobga qoʻyilgan fuqarolar toʻgʻrisidagi maʼlumotlarni MvaFRBBning kompyuter maʼlumotlar bazasiga kiritadi. MvaFRB inspektori fuqaroning Toshkent shahri va Toshkent viloyatida hisobga olinganligi toʻgʻrisidagi kelish varaqasini (ushbu Nizomning 10-ilovasi) toʻldiradi va bir sutka mobaynida ularni Toshkent shahar IIBB va Toshkent viloyati IIBning manzil-maʼlumotnomalar byurosiga yuboradi. Toshkent shahri va Toshkent viloyatidagi mehmonxonalar, davolash muassasalari, sanatoriylar, dam olish uylari va shunga oʻxshash boshqa tashkilotlarning masʼul shaxslari 12 soat mobaynida ushbu tashkilotlarga kelgan fuqarolar haqidagi maʼlumotlarni Internet tarmogʻi orqali ixtisoslashtirilgan elektron avtomatlashtirilgan dasturga (keyingi oʻrinlarda Dastur deb ataladi) kiritib qoʻyadilar. MvaFRB fuqarolarni hisobga olish toʻgʻrisidagi maʼlumotlar kompyuter maʼlumotlar bazasiga kiritilgandan keyin ularni real vaqt rejimida maʼlumotlarni uzatishning idoraviy tarmogʻi boʻyicha Ichki ishlar vazirligining Migratsiya va fuqarolikni rasmiylashtirish bosh boshqarmasining (MvaFRBB) markaziy maʼlumotlar bazasiga yuboradi. 22. Ichki ishlar organi tayanch punktining profilaktika inspektorlari oʻzlari xizmat koʻrsatadigan hududda pasport rejimi qoidalariga rioya etilishi ustidan nazoratni amalga oshiradilar. 23. Ushbu Nizom talablariga rioya etilishini nazorat qilish ichki ishlar organlari va mahalliy davlat hokimiyati organlari tomonidan amalga oshiriladi. 24. Organlar va tashkilotlar rahbarlari doimiy propiskani rasmiylashtirish masalasi boʻyicha ichki ishlar organiga yuboriladigan hujjatlarning haqiqiyligi va ishonchliligi uchun javob beradilar. 25. Noturar joy binolarga fuqarolarni doimiy propiska qilish va hisobga olishni rasmiylashtirish taqiqlanadi. Toshkent shahri va Toshkent viloyatiga respublikaning boshqa mintaqalaridan mavsumiy ish bilan shugʻullanishga (qurilish, qishloq xoʻjaligi va boshqalar) kelgan fuqarolar istisno tariqasida noturar joy binolarga hisobga olinishi mumkin. 26. Toshkent shahrida va Toshkent viloyatida doimiy propiskaga ega boʻlmagan yoki hisobga olinmagan fuqarolarning yashashi uchun turar joy maydoni taqdim etadigan uy-joy mulkdori (mulkdorlari) turar joy maydoni berilgan kundan boshlab besh kun mobaynida ushbu shaxslar toʻgʻrisida ichki ishlar organlarini xabardor qilishi shart. 261. Chegara zonasida joylashgan aholi punktlarida doimiy propiskaga ega boʻlish va turgan joyi boʻyicha hisobda turish uchun ushbu zonaga kirishga yashash joyi boʻyicha ichki ishlar organlaridan chegara zonasiga kirishdan oldin belgilangan tartibda olingan ruxsatnoma ham taqdim etiladi. 262. Fuqaroni propiska qilish, propiskadan chiqarish va hisobga olish belgilangan tartibda rasmiylashtirilgan ishonchnoma asosida ham amalga oshirilishi mumkin. 27. Ushbu Nizomning buzilishida aybdor boʻlgan shaxslar qonun hujjatlariga muvofiq javob beradilar. 1. Ushbu Nizom Oʻzbekiston Respublikasida yashash guvohnomasiga ega boʻlgan chet el fuqarolari va fuqaroligi boʻlmagan shaxslarni Toshkent shahri va Toshkent viloyatida doimiy hamda vaqtincha propiskadan oʻtish, boshqa davlatlardan kelayotgan chet el fuqarolari va fuqaroligi boʻlmagan shaxslarning doimiy yashash uchun ruxsatnoma olish tartibini, shuningdek, yashash guvohnomasini berish tartibini belgilaydi. Doimiy hamda vaqtincha propiskadan oʻtishni rasmiylashtirish uchun chet el fuqarolari va fuqaroligi boʻlmagan shaxslar davlat xizmatlari koʻrsatishning soddalashtirilgan tartibini taʼminlaydigan elektron tizim orqali murojaat qilishlari mumkin. 11. Chet el fuqarolari va fuqaroligi boʻlmagan shaxslar Toshkent shahri va Toshkent viloyatida qonun hujjatlariga muvofiq doimiy yashashlari yoki vaqtincha boʻlishlari mumkin. Oʻzbekiston Respublikasida vaqtincha boʻlib turgan chet el fuqarolari va fuqaroligi boʻlmagan shaxslarning yashash joyi, chet el fuqarolari va fuqaroligi boʻlmagan shaxslarning oʻzlari yashayotgan joy haqida xabar qilish tartibi, shuningdek, chet el fuqarolarini va fuqaroligi boʻlmagan shaxslarni taklif qilgan (qabul qiladigan) shaxslarning majburiyatlari va javobgarligi Oʻzbekiston Respublikasi Vazirlar Mahkamasining “Xorijiy fuqarolarning va fuqaroligi boʻlmagan shaxslarning Oʻzbekiston Respublikasida kelishlari, ketishlari, bu yerda boʻlishlari va tranzit oʻtishlari tartibi toʻgʻrisida” 1996-yil 21-noyabrda qabul qilingan 408-son qarori bilan belgilanadi. 12. Toshkent shahri va Toshkent viloyatida boʻlib turgan chet el fuqarolari va fuqaroligi boʻlmagan shaxslar qonun hujjatlariga rioya qilishlari shart. 2. Oʻzbekiston Respublikasida yashash guvohnomasiga ega boʻlgan chet el fuqarolari va fuqaroligi boʻlmagan shaxslarni, shuningdek boshqa davlatlardan kelayotgan chet el fuqarolari va fuqaroligi boʻlmagan shaxslarni doimiy va vaqtincha propiska qilish ichki ishlar organlari tomonidan amalga oshiriladi hamda jamoat xavfsizligini taʼminlash, huquqbuzarlikning oldini olish, shuningdek aholi migratsiyasini hisobga olish maqsadida Toshkent shahri va Toshkent viloyatida shaxsning doimiy yashashi yoki muayyan joyda vaqtincha boʻlishi faktini aniqlashni nazarda tutadi. 21. Chet el fuqarolari va fuqaroligi boʻlmagan shaxslar, ushbu Nizomga 1-ilovadagi “Toshkent shahri va Toshkent viloyatida doimiy propiska qilinish huquqiga ega boʻlgan shaxslar — chet el fuqarolari va fuqaroligi boʻlmagan shaxslar toifalari Roʻyxati”ga asosan Toshkent shahri va Toshkent viloyatida doimiy propiska qilish toʻgʻrisida iltimos qilish huquqiga egadirlar. 22. Agar chet el fuqarolari va fuqaroligi boʻlmagan shaxslar tegishli ruxsatnomaga va yashash guvohnomasiga ega boʻlsalar, Oʻzbekiston Respublikasida doimiy yashashlari mumkin. 3. Toshkent shahri va Toshkent viloyatiga boshqa davlatlardan kelgan chet el fuqarolari va fuqaroligi boʻlmagan shaxslar Oʻzbekiston Respublikasida doimiy yashashga ruxsatnoma olish uchun tuman (shahar) ichki ishlar boshqarmalarining (boʻlimlarining) (keyingi oʻrinlarda TShIIBB deb ataladi) migratsiya va fuqarolikni rasmiylashtirish boʻlimiga (keyingi oʻrinlarda MvaFRB deb ataladi) murojaat qiladilar hamda quyidagi hujjatlarni taqdim etadilar: ushbu Nizomga 2-ilovaga muvofiq shakldagi 2 nusxada ariza-anketa; chet el fuqarosining pasporti yoki fuqaroligi boʻlmagan shaxsning harakatlanish hujjati; uy-joy mulkdorining (mulkdorlarining) uy-joy maydoni berish toʻgʻrisidagi arizasi; uy-joy hujjatlarining asl nusxasi (nusxalari olinib, asli qaytarib beriladi); nikoh tuzilganligi, bola tugʻilganligi, ota-onaning vafot etganligi toʻgʻrisidagi hujjatlar, shuningdek, vasiylik yoki homiylikni tasdiqlovchi hujjatlar (nusxalari olinib, asli qaytarib beriladi); tegishli davlat hokimiyati organi, davlat yoki xoʻjalik boshqaruvi organi, boshqa respublika ahamiyatiga molik davlat tashkiloti rahbarining iltimosnomasi (ushbu Nizomning 1-ilovasida koʻrsatilgan Roʻyxatning 6-bandi boʻyicha propiska qilish chogʻida); hujjatlarni koʻrib chiqqanlik va rasmiylashtirganlik uchun Oʻzbekiston Respublikasi Vazirlar Mahkamasi tomonidan belgilangan miqdorda yigʻim toʻlanganligi haqidagi kvitansiya; 35 x 45 mm oʻlchamdagi ikkita fotosurat. Oʻzbekiston Respublikasi hududida tovarlar ishlab chiqarish va xizmatlar koʻrsatish boʻyicha korxonalar tashkil qilish uchun kamida 3 million AQSh dollari miqdorida investitsiya kiritgan chet el fuqarosi — xorijiy investitsiyalar ishtirokidagi korxona muassisi (ishtirokchisi) murojaat qilganida, kiritilgan investitsiyalar haqidagi tegishli maʼlumotnomalardan biri ariza-anketaga ilova qilinadi. Maʼlumotnoma: Qimmatli qogʻozlar markaziy depozitariysi” davlat korxonasi tomonidan — xoʻjalik jamiyatlarining sotib olingan aksiyalari miqdori toʻgʻrisida; Oʻzbekiston Respublikasi Adliya vazirligi huzuridagi Davlat xizmatlari agentligi yoki uning hududiy boshqarmalari tomonidan — xoʻjalik jamiyatlarining sotib olingan ulushlari miqdori, shuningdek, Oʻzbekiston Respublikasi hududida xorijiy investitsiyalar ishtirokidagi korxonalar tashkil etilganligi toʻgʻrisida beriladi. 31. Oʻzbekiston Respublikasiga “Oʻzbekiston Respublikasining fuqaroligi toʻgʻrisida”gi Oʻzbekiston Respublikasi Qonuni kuchga kirganidan keyin (1992-yil 28-iyul) kelgan hamda Toshkent shahri va Toshkent viloyatida uzoq vaqtdan beri sobiq SSSR pasportlari namunalari bilan yashayotgan yoki ularni yoʻqotib qoʻygan, shuningdek, hujjatlarga ega boʻlmagan (tugʻilganlik toʻgʻrisidagi guvohnoma bundan mustasno) va ushbu Nizomning 1-ilovasida koʻrsatilgan Roʻyxatga kirgan shaxslar Oʻzbekiston Respublikasida doimiy yashashga ruxsatnoma olish uchun TShIIBB MvaFRBga ushbu Nizomning 3-bandida koʻrsatilgan hujjatlarni taqdim etadilar, chet el fuqarosining pasporti yoki fuqaroligi boʻlmagan shaxsning harakatlanish hujjati (fuqaroligi boʻlmagan shaxs guvohnomasi) bundan mustasno. Yuqorida koʻrsatilgan, ushbu Nizomning 1-ilovasida koʻrsatilgan Roʻyxatga kirmagan shaxslar tegishli hujjat (fuqaroligi boʻlmagan shaxsning yashash guvohnomasi yoki fuqaroligi boʻlmagan shaxsning harakatlanish hujjati) bilan hujjatlashtiriladilar, ular keyinchalik poytaxt mintaqasidan tashqariga chiqib ketadilar, bu haqda mazkur shaxslardan belgilangan namunadagi majburiyat olinadi. 32. Toshkent shahri va Toshkent viloyatiga boshqa davlatlardan kelgan “Faxriy fuqaro” maqomi berilgan chel el fuqarolari va fuqaroligi boʻlmagan shaxslar Oʻzbekiston Respublikasida doimiy yashashga ruxsatnoma olish uchun tuman (shahar) ichki ishlar boshqarmalarining (boʻlimlarining) (keyingi oʻrinlarda TShIIBB deb ataladi) migratsiya va fuqarolikni rasmiylashtirish boʻlimiga (keyingi oʻrinlarda MvaFRB deb ataladi) murojaat qiladilar hamda quyidagi hujjatlarni taqdim etadilar: ushbu Nizomga 2-ilovaga muvofiq shakl boʻyicha 2 nusxada ariza-anketa; chet el fuqarosining pasporti yoki fuqaroligi boʻlmagan shaxsning harakatlanish hujjati; uy-joy mulkdorining (mulkdorlarining) uy-joy maydoni berish toʻgʻrisidagi arizasi; uy-joy hujjatlarining asl nusxasi (nusxalari olinib, asli qaytarib beriladi); nikoh tuzilganligi, bola tugʻilganligi toʻgʻrisidagi hujjatlar, (nusxalari olinib, asli qaytarib beriladi); “Faxriy fuqaro” maqomini berish toʻgʻrisidagi guvohnoma; 35 x 45 mm oʻlchamdagi ikkita fotosurat. 4. TShIIB MvaFRB hujjatlar qabul qilingandan soʻng ikki hafta muddatda ularni rasmiylashtiradi, ariza beruvchining shaxsini tekshiradi. Chet el fuqarosi ushbu Nizomning 3-bandi oʻninchi xatboshida koʻrsatilgan hollarda murojaat qilganida, TShIIB MvaFRB amalda kiritilgan investitsiyalar haqidagi maʼlumotni tekshiradi. Tekshirish natijalari boʻyicha TShIIB MvaFRB hujjatlarni Toshkent shahar Ichki ishlar bosh boshqarmasining Migratsiya va fuqarolikni rasmiylashtirish boshqarmasiga (keyingi oʻrinlarda IIBB MvaFRB deb ataladi) yoki Toshkent viloyati Ichki ishlar boshqarmasining Migratsiya va fuqarolikni rasmiylashtirish boshqarmasiga (keyingi oʻrinlarda IIB MvaFRB deb ataladi) yuboradi, ular uch ish kuni mobaynida taqdim etilgan hujjatlarni tekshiradi va materiallarni tegishli vakolatli organga yuboradi. Zarurat boʻlganda IIBB MvaFRB yoki IIB MvaFRB ariza beruvchining shaxsini va boshqa davlat fuqaroligiga mansubligini aniqlash toʻgʻrisida xorijiy davlatning vakolatli organlariga belgilangan tartibda soʻrovnoma yuborishi mumkin. 5. Tegishli vakolatli organning ijobiy javobi olingan taqdirda Ichki ishlar bosh boshqarmasining Migratsiya va fuqarolikni rasmiylashtirish boshqarmasi hamda Ichki ishlar boshqarmasining Migratsiya va fuqarolikni rasmiylashtirish boshqarmasi oʻn kun muddatda xulosa tayyorlaydilar va materiallarni yakuniy qaror chiqarish uchun Ichki ishlar vazirligining Migratsiya va fuqarolikni rasmiylashtirish bosh boshqarmasiga yuboradilar, ushbu Nizomning 61-bandida nazarda tutilgan hollar bundan mustasno. Soʻrovnomaga uch oy ichida chet davlatning vakolatli organlaridan javob kelmaganligi IIBB MvaFRB va IIB MvaFRBning xulosasini tayyorlash hamda materiallarni IIV MvaFRBBga yuborish uchun asos boʻladi. Ichki ishlar vazirligining Migratsiya va fuqarolikni rasmiylashtirish boshqarmasi ushbu masalani hal etishda tegishli vakolatli organning fikr-mulohazasini, zaruriyat boʻlganda esa — Oʻzbekiston Respublikasi Tashqi ishlar vazirligining xulosasini soʻrab oladi va bir oy muddat mobaynida Oʻzbekiston Respublikasi Ichki ishlar vazirining oʻrinbosari tomonidan tasdiqlanadigan qaror chiqaradi. 6. Ichki ishlar vazirligining ijobiy qarori boshqa davlatlardan Toshkent shahri va Toshkent viloyatiga kelgan chet el fuqarolari hamda fuqaroligi boʻlmagan shaxslarga chet el fuqarosi yoki fuqaroligi boʻlmagan shaxs uchun Oʻzbekiston Respublikasida yashash guvohnomasiga (keyingi oʻrinlarda yashash guvohnomasi deb ataladi) belgilangan tartibda rasmiylashtirish va berish uchun asos hisoblanadi. Boshqa davlatlardan Toshkent shahri va Toshkent viloyatiga kelgan chet el fuqarolari va fuqaroligi boʻlmagan shaxslarga Oʻzbekiston Respublikasida doimiy yashash uchun ruxsat berishni rad etish toʻgʻrisidagi qaror Ichki ishlar bosh boshqarmasi, Ichki ishlar boshqarmasi yoki Ichki ishlar vazirligi tomonidan qabul qilinishi mumkin. Boshqa davlatlardan Toshkent shahri va Toshkent viloyatiga kelgan chet el fuqarolari hamda fuqaroligi boʻlmagan shaxslarga Oʻzbekiston Respublikasida doimiy yashash uchun ruxsat berish rad etilgan taqdirda hujjatlar uch ish kuni mobaynida tuman (shahar) ichki ishlar boshqarmalari (boʻlimlari)ning migratsiya va fuqarolikni rasmiylashtirish boʻlimiga qaytariladi, u bir sutka mobaynida ushbu qarorni ariza beruvchiga yetkazadi. 61. Ushbu Nizomning 3-bandi oʻninchi xatboshida koʻrsatilgan chet el fuqarolariga nisbatan tegishli vakolatli organning ijobiy javobi, shuningdek, soʻrovga xorijiy davlatning vakolatli organlarining javobi (javob uch oy mobaynida olinganda) olingan taqdirda, IIBB MvaFRB va IIB MvaFRB oʻn kun muddatda Ichki ishlar vazirligining Migratsiya va fuqarolikni rasmiylashtirish bosh boshqarmasi bilan kelishmasdan qaror qabul qiladi. IIBB MvaFRB va IIB MvaFRBning ijobiy qarori boshqa davlatlardan Toshkent shahri va Toshkent viloyatiga kelgan chet el fuqarolariga belgilangan tartibda yashash guvohnomasini rasmiylashtirish va berish uchun asos hisoblanadi. 7. Toshkent shahri va Toshkent viloyatiga propiska qilish va propiskadan chiqarish tartibi mavjud boʻlgan boshqa davlatlardan kelgan chet el fuqarolari hamda fuqaroligi boʻlmagan shaxslar Oʻzbekiston Respublikasida doimiy yashash uchun ruxsat olishgandan keyin propiskadan chiqqanlik (ketish varaqasi) faktini tasdiqlovchi tegishli hujjatlarni yoki bunday tartib yoʻqligi toʻgʻrisidagi hujjatlarni taqdim etadilar. 71. Toshkent shahrida va Toshkent viloyatida yashash guvohnomasi: chet el fuqarolariga — 5 yil muddatga, biroq milliy pasportning amal qilishidan ortiq boʻlmagan muddatga; ushbu Nizomning 3-bandi oʻninchi xatboshida nazarda tutilgan chet el fuqarolariga — 10 yil muddatga, biroq milliy pasportning amal qilishidan ortiq boʻlmagan muddatga; 60 yoshga toʻlgan chet el fuqarolariga — milliy pasportning amal qilish muddatiga beriladi. 72. Fuqaroligi boʻlmagan shaxsga yashash guvohnomasi 5 yil muddatga, shaxs 60 yoshga toʻlganidan keyin esa muddatsiz beriladi. 73. Yashash guvohnomasining amal qilish muddatlarini uzaytirish 5-martagacha ushbu Nizomning 71 va 72-bandlarida belgilangan muddatlarga amalga oshiriladi, shundan keyin u almashtiriladi. 8. Yashash guvohnomasiga ega boʻlgan hamda Toshkent shahri va Toshkent viloyatiga respublikaning boshqa mintaqalaridan kelgan chet el fuqarolari va fuqaroligi boʻlmagan shaxslar Toshkent shahri va Toshkent viloyatida doimiy propiskadan oʻtishni rasmiylashtirish uchun TShIIBB MvaFRBga murojaat qiladilar hamda quyidagi hujjatlarni taqdim etadilar: ushbu Nizomga 3-ilovaga muvofiq shakldagi ariza; yashash guvohnomasi; uy-joy hujjatining asl nusxasi (nusxalari olinib, asli qaytarib beriladi); uy-joy mulkdorining (mulkdorlarining) uy-joy maydoni berish toʻgʻrisidagi arizasi (roziligi) yoxud shaxsan topshirish imkoni boʻlmaganida notarial tasdiqlangan arizasi (roziligi); nikoh tuzilganligi, bola tugʻilganligi, ota-onalar vafot etganligi toʻgʻrisidagi hujjatlar, shuningdek, vasiylik yoki homiylikni tasdiqlovchi hujjatlar (nusxalari olinib, asli qaytarib beriladi); tegishli davlat hokimiyati organi, davlat yoki xoʻjalik boshqaruvi organi, respublika ahamiyatiga molik boshqa davlat tashkiloti rahbarining iltimosnomasi (ushbu Nizomning 1-ilovasi bilan tasdiqlangan Roʻyxatning 6-bandi boʻyicha propiskadan oʻtish chogʻida); doimiy propiskadan oʻtkazganlik uchun Oʻzbekiston Respublikasi Vazirlar Mahkamasi tomonidan belgilangan miqdorda davlat boji toʻlanganligi haqidagi kvitansiya. 9. TShIIB MvaFRB hujjatlar qabul qilingandan soʻng bir sutka mobaynida arizachining shaxsini tekshiradi va hujjatlarni IIBB MvaFRBga yoki IIB MvaFRBga yuboradi, ular uch ish kuni mobaynida taqdim etilgan hujjatlarni tekshiradi va tegishli vakolatli organga yuboradi. 10. Tegishli vakolatli organning ijobiy javobi olingan taqdirda IIBB MvaFRB yoki IIB MvaFRB oʻn kun muddatda Toshkent shahar IIBB yoki Toshkent viloyati IIB boshligʻining tegishli oʻrinbosari tasdiqlaydigan qarorni chiqaradi. 11. Toshkent shahar IIBB yoki Toshkent viloyati IIBning ijobiy qarori Toshkent shahri va Toshkent viloyatiga respublikaning boshqa mintaqalaridan kelgan, yashash guvohnomasiga ega boʻlgan chet el fuqarolari va fuqaroligi boʻlmagan shaxslarni Toshkent shahri va Toshkent viloyatiga doimiy propiskani rasmiylashtirish uchun asos hisoblanadi. Yashash guvohnomasiga ega boʻlgan hamda respublikaning boshqa mintaqalaridan Toshkent shahri va Toshkent viloyatiga kelgan, chet el fuqarolarini va fuqaroligi boʻlmagan shaxslarni Toshkent shahri va Toshkent viloyatiga doimiy propiska qilishni rad etish toʻgʻrisidagi qaror TShIBB MvaFRB yoki IIBB MvaFRB, IIB MvaFRB tomonidan qabul qilinishi mumkin. 12. Yashash guvohnomasiga ega boʻlgan hamda respublikaning boshqa mintaqalaridan Toshkent shahri va Toshkent viloyatiga kelgan chet el fuqarolariga va fuqaroligi boʻlmagan shaxslarga Toshkent shahri va Toshkent viloyatida doimiy propiska qilish rad etilgan taqdirda hujjatlar uch ish kuni mobaynida TShIBB MvaFRBga qaytariladi, u bir sutka mobaynida ushbu qarorni arizachiga yetkazadi. Arizachi rad javobi berilganligi haqidagi xabarni olgandan soʻng qolish uchun asoslar mavjud boʻlmagan taqdirda uch sutka mobaynida Toshkent shahri yoki Toshkent viloyati hududini tark etishi shart. Quyidagilar yuqorida koʻrsatilgan toifadagi shaxslar Toshkent shahri yoki Toshkent viloyatida keyinchalik vaqtincha boʻlishlari uchun asos hisoblanadi: qonun hujjatlariga muvofiq sotib olingan turar joy mavjud boʻlganda; yaqin qarindoshlar (er, (xotin), ota-ona, farzandlar) mavjud boʻlganda; vasiylar (homiylar) mavjud boʻlganda; mehnat faoliyati bilan shugʻullanganda, taʼlim muassasalarida oʻqiganda; davolash muassasalarida davolanayotganda. 121. Toshkent shahrida uy-joyning oldi-sotdi bitimlarini, almashish, renta, umrbod taʼminlash sharti bilan oʻzgaga berish va hadya qilishni notarial tasdiqlash va davlat roʻyxatidan oʻtkazish, shuningdek Toshkent shahridagi turar joy yoxud turar joy boʻlmagan bino shaklidagi koʻchmas mulkni (koʻchmas mulkning bir qismini) garovga (ipotekaga) qoʻyish, voz kechish va oʻzgaga berishning boshqa usullari quyidagi hollarda amalga oshiriladi, agar sotib oluvchi tomon chet el fuqarosi va fuqaroligi boʻlmagan shaxs: Toshkent shahrida doimiy propiskaga ega boʻlsa; Toshkent shahri hududida kamida uch yil doimiy yashab turgan (lavozimda boʻlgan) va 1-ilovaning 2, 3 va 6-bandlariga muvofiq Toshkent shahrida doimiy propiska qilingan chet el fuqarosi yoki fuqaroligi boʻlmagan shaxs hisoblansa va doimiy propiskasi borligi toʻgʻrisida ichki ishlar organining maʼlumotnomasini taqdim etsa. 122. Toshkent viloyatida uy-joyning oldi-sotdi bitimlarini, almashish, renta, umrbod taʼminlash sharti bilan oʻzgaga berish va hadya qilishni notarial tasdiqlash va davlat roʻyxatidan oʻtkazish, shuningdek Toshkent shahridagi turar joy yoxud turar joy boʻlmagan bino shaklidagi koʻchmas mulkni (koʻchmas mulkning bir qismini) garovga (ipotekaga) qoʻyish, voz kechish va oʻzgaga berishning boshqa usullari quyidagi hollarda amalga oshiriladi, agar sotib oluvchi tomon chet el fuqarosi va fuqaroligi boʻlmagan shaxs: Toshkent shahri yoki Toshkent viloyatida doimiy propiskaga ega boʻlsa; Toshkent shahri yoki Toshkent viloyati hududida kamida uch yil doimiy yashab turgan (lavozimda boʻlgan) va 1-ilovaning 2, 3 va 6-bandlariga muvofiq Toshkent shahrida doimiy propiska qilingan chet el fuqarosi yoki fuqaroligi boʻlmagan shaxs va ichki ishlar organining doimiy propiskasi borligi toʻgʻrisidagi maʼlumotnomasini taqdim etsa. 123. Toshkent shahrida doimiy propiska qilingan va yashash guvohnomasiga ega boʻlgan chet el fuqarolari va fuqaroligi boʻlmagan shaxslar Toshkent shahri va Toshkent viloyatida boshqa manzilga doimiy propiskaga oʻtish masalasida murojaat qilgan taqdirda, hujjatlar TShIIB MvaFRBda vakolatli organlar bilan kelishilmasdan koʻrib chiqiladi 124. Toshkent shahri va Toshkent viloyatiga respublikaning boshqa mintaqalaridan kelgan hamda bu mintaqalarda doimiy propiskadan oʻtgan, shuningdek, boshqa davlatlardan kelgan va yashash guvohnomasini olgan chet el fuqarolari va fuqaroligi boʻlmagan shaxslar Toshkent shahri va Toshkent viloyatidagi yangi qurilgan narxi bazaviy hisoblash miqdorining 3300 baravaridan kam boʻlmagan koʻchmas mulkni bank hisobvaraqlari orqali hisob-kitoblarni amalga oshirgan holda sotib olishlari mumkin. Ushbu Nizomning maqsadlariga koʻra yangi qurilgan koʻchmas mulk toifasiga tuman (shahar) hokimining qurilishi tugallangan binoni, inshootni, uy-joyni foydalanishga qabul qilib olish toʻgʻrisidagi komissiya dalolatnomasini tasdiqlash haqidagi qarori asosida mulk huquqi vujudga kelgan hamda qabul qilib olinganiga uch yildan koʻp boʻlmagan mol-mulk kiradi. 13. Respublikaning boshqa mintaqalaridan Toshkent shahri va Toshkent viloyatiga kelgan hamda yashash guvohnomasiga ega boʻlgan chet el fuqarolarini va fuqaroligi boʻlmagan shaxslarni vaqtincha propiska qilish, doimiy yashash joyidan propiskadan chiqarmasdan, kelingan joy boʻyicha uch kundan olti oygacha boʻlgan muddatga amalga oshiriladi. Xorijiy investorlarni, ular tomonidan chel el fuqarolari orasidan jalb etiladigan mutaxassislarni va ularning oila aʼzolarini hududida investitsiya loyihasi amalga oshiriladigan aholi punktida vaqtincha propiska qilishda, ular Toshkent shahri va Toshkent viloyatida boʻlganda vaqtincha propiskani qayta roʻyxatdan oʻtkazish talab etilmaydi. 14. Respublikaning boshqa mintaqalaridan Toshkent shahri yoki Toshkent viloyatidagi mehmonxonalar, davolash muassasalari, sanatoriylar, dam olish uylariga va shunga oʻxshash boshqa muassasalarga kelgan chet el fuqarolarini va fuqaroligi boʻlmagan shaxslarni hisobga olish ular kelgach, ushbu muassasalar maʼmuriyati tomonidan, shaxsini tasdiqlovchi hujjatlar asosida amalga oshiriladi. 15. Chet el fuqarolari va fuqaroligi boʻlmagan shaxslar vaqtincha propiska olish uchun Toshkent shahri va Toshkent viloyatiga kelgan kunidan boshlab uch kun muddatda tuman (shahar) ichki ishlar boshqarmalari (boʻlimlari)ning migratsiya va fuqarolikni rasmiylashtirish boʻlimiga murojaat qiladilar va quyidagi hujjatlarni taqdim etadilar: ushbu Nizomga 4-ilovaga muvofiq shakldagi ariza; fuqaroligi boʻlmagan shaxsning yashash guvohnomasi yoki harakatlanish hujjati; tugʻilganlik toʻgʻrisidagi guvohnoma — 16 yoshga toʻlmagan shaxslar uchun; uy-joy hujjatining asl nusxasi (nusxalari olinib, asli qaytarib beriladi); uy-joy mulkdori (mulkdorlari)ning turar joy maydoni berish toʻgʻrisidagi arizasi (roziligi) yoxud notarial tasdiqlangan arizasi (roziligi), agar shaxsan oʻzi berish imkoni mavjud boʻlmasa; investitsiya loyihasini amalga oshirish haqidagi maʼlumotlar — investitsiya loyihasi Toshkent shahri va Toshkent viloyati hududida amalga oshirilgan taqdirda xorijiy investorlar, ular tomonidan chel el fuqarolari orasidan jalb etiladigan mutaxassislar va ularning oila aʼzolari uchun; propiska qilinganlik uchun Oʻzbekiston Respublikasi Vazirlar Mahkamasi tomonidan belgilangan miqdorda davlat boji toʻlanganligi toʻgʻrisidagi kvitansiya. 16. TShIIBB MvaFRB hujjatlarni oʻrganib chiqqanidan va rasmiylashtirganidan keyin bir sutka ichida Toshkent shahri va Toshkent viloyatida vaqtincha propiskani rasmiylashtirib, yashash guvohnomasiga tegishli belgi qoʻyadi yoki viloyatda vaqtincha propiskadan oʻtkazilganlik toʻgʻrisida ushbu Nizomning 5-ilovasiga muvofiq BARE-CODE bilan himoyalangan qayd varagʻi beradi. 17. Taʼlim muassasalariga oʻqish uchun respublikaning boshqa mintaqalaridan Toshkent shahri va Toshkent viloyatiga kelgan, istiqomat uchun berilgan guvohnomaga ega boʻlgan chet el fuqarolarini va fuqaroligi boʻlmagan shaxslarni vaqtincha propiska qilish oʻqish davri uchun tuman (shahar) ichki ishlar boshqarmalari (boʻlimlari)ning migratsiya va fuqarolikni rasmiylashtirish boʻlimi tomonidan amalga oshiriladi. Ular Toshkent shahri va Toshkent viloyati tashqarisida joylashgan boshqa taʼlim muassasasiga oʻtkazilgan, akademik taʼtil olgan yoki taʼlim muassasasidan chiqarilgan hollarda mazkur muassasalar maʼmuriyati tegishli qaror qabul qilingan kunda bu toʻgʻrida vaqtincha kelingan joy boʻyicha vaqtincha propiskani rasmiylashtirgan tuman (shahar) ichki ishlar boshqarmalari (boʻlimlari)ning migratsiya va fuqarolikni rasmiylashtirish boʻlimini xabardor qiladi. Tuman (shahar) ichki ishlar boshqarmalari (boʻlimlari)ning migratsiya va fuqarolikni rasmiylashtirish boʻlimi taʼlim muassasasi rahbariyatining xabarnomasi asosida vaqtincha propiskani bekor qiladi. 18. Vaqtincha propiskani takroriy rasmiylashtirish masalasini koʻrib chiqish TShIIB MvaFRB tomonidan amalga oshiriladi. Buning uchun chet el fuqarolari va fuqaroligi boʻlmagan shaxslar vaqtincha propiska muddati tamom boʻlishidan uch kun oldin TShIIB MvaFRBga ushbu Nizomning 15-bandida nazarda tutilgan hujjatlarni taqdim etadilar. Ariza roʻyxatdan oʻtkazilgandan, shuningdek hujjatlar belgilangan tartibda oʻrganib chiqilgandan va rasmiylashtirilgandan keyin TShIIB MvaFRB bir sutka mobaynida chet el fuqarosiga va fuqaroligi boʻlmagan shaxsga vaqtinchalik propiskani rasmiylashtiradi. 19. Tuman (shahar) ichki ishlar boshqarmalari (boʻlimlari)ning migratsiya va fuqarolikni rasmiylashtirish boʻlimi ariza beruvchining vaqtincha propiskasi rasmiylashtirilgandan keyin shu kunning oʻzida Ichki ishlar bosh boshqarmasining manzil-maʼlumotnoma byurosiga Toshkent shahri va Toshkent viloyatida vaqtincha propiska qilingan chet el fuqarolari va fuqaroligi boʻlmagan shaxslarning kelish varaqalarini yuboradi, shuningdek ularning roʻyxatlarini (elektron tarzda) tegishli tuman (shahar) ichki ishlar boshqarmalari (boʻlimlari)ning huquqbuzarlikning oldini olish boʻlimiga beradi. Toshkent shahri va Toshkent viloyatidagi mehmonxonalar, davolash muassasalari, sanatoriylar, dam olish uylari va boshqa shunga oʻxshash tashkilotlarning (keyingi oʻrinlarda joylashtirish vositalari deb ataladi) masʼul shaxslari 12 soat ichida chet el fuqarolari va fuqaroligi boʻlmagan shaxslar toʻgʻrisidagi axborotni Internet tarmogʻi orqali ixtisoslashtirilgan elektron avtomatlashtirilgan dasturga (keyingi oʻrinlarda Dastur deb ataladi) kiritib qoʻyadilar. 20. Tuman (shahar) ichki ishlar boshqarmalari (boʻlimlari)ning huquqbuzarlikning oldini olish boʻlimi olingan roʻyxatlarni ichki ishlar organlari tayanch punktining maʼlumotlar kompyuter bazasiga tegishli axborotni kiritish va oʻzi xizmat koʻrsatadigan hududda pasport rejimiga rioya etilishini nazorat qilish uchun ichki ishlar organining tegishli profilaktika inspektorlariga beradi. 21. Tuman (shahar) ichki ishlar boshqarmalari (boʻlimlari)ning migratsiya va fuqarolikni rasmiylashtirish boʻlimi vaqtincha propiska qilingan chet el fuqarolari va fuqaroligi boʻlmagan shaxslar toʻgʻrisidagi maʼlumotlarni maʼlumotlarning kompyuter bazasiga kiritishni amalga oshiradi, maʼlumotlar aniq vaqt rejimida maʼlumotlarni uzatish idoraviy tarmogʻi orqali Ichki ishlar vazirligining Migratsiya va fuqarolikni rasmiylashtirish bosh boshqarmasi maʼlumotlar markaziy bazasiga beriladi. 22. Ichki ishlar vazirligining Migratsiya va fuqarolikni rasmiylashtirish bosh boshqarmasi har oyda, Toshkent shahrida va Toshkent viloyatida vaqtincha propiska qilingan chet el fuqarolari va fuqaroligi boʻlmagan shaxslar roʻyxati maʼlumotlarini (elektron tarzda) idoraviy tarmoq orqali, keyinchalik huquqbuzarlik profilaktikasi hududiy boʻlinmalariga berish uchun, ularning doimiy yashash joyi boʻyicha Qoraqalpogʻiston Respublikasi Ichki ishlar vazirligining hamda viloyatlar ichki ishlar boshqarmalarining tegishli migratsiya va fuqarolikni rasmiylashtirish boshqarmalariga yuboradi. 23. Ichki ishlar organlarining profilaktika inspektorlari oʻzlari xizmat koʻrsatadigan hududda pasport-viza rejimi qoidalariga rioya etilishini nazorat qiladilar. 231. Oʻzbekiston Respublikasida vaqtincha boʻlib turgan chet el fuqarolari va fuqaroligi boʻlmagan shaxslar Toshkent shahri va Toshkent viloyati hududida tegishli ravishda milliy pasportlar, fuqaroligi boʻlmagan shaxslarning harakatlanish hujjatlari yoki fuqaroligi boʻlmagan shaxslarning guvohnomalari boʻyicha vaqtincha propiska asosida yashaydilar. Vaqtincha propiska belgilangan punktga kelgandan keyin uch sutka ichida amalga oshiriladi, bayram kunlari va dam olish (yakshanba) kunlari bundan mustasno. Vaqtincha propiska qilishning uch sutkalik muddati kelish (chet el fuqarolari va fuqaroligi boʻlmagan shaxslarning Oʻzbekiston Respublikasi Davlat chegarasi nazorat-oʻtkazish punkti orqali oʻtishi) sanasidan keyingi kunning 00:01 soatidan boshlab hisoblanadi. Xorijiy investorlarni, ular tomonidan chel el fuqarolari orasidan jalb etiladigan mutaxassislarni va ularning oila aʼzolarini Toshkent shahri va Toshkent viloyati hududida vaqtincha propiska qilish xorijiy investorlar tomonidan ushbu hududda investitsiya loyihasi amalga oshirilgan hollarda vizaning amal qilish muddatiga (ular uchun xalqaro shartnomalar asosida vizasiz rejim oʻrnatilgan xorijiy davlatlar fuqarolari uchun — doimiy yashash joyidan oʻchirmasdan 1 yil muddatga) amalga oshiriladi. Ushbu bandning uchinchi xatboshida koʻrsatilgan shaxslarga vaqtincha propiskani rasmiylashtirishda TShIIBB MvaFRB tomonidan yashil rangli shtamp qoʻyiladi. 232. Quyidagilar vaqtincha propiskadan ozod qilinadilar: a) respublikaga Oʻzbekiston Respublikasi Prezidentining, Oʻzbekiston Respublikasi Oliy Majlisining, Qoraqalpogʻiston Respublikasi Joʻqorgʻi Kengesining, Oʻzbekiston Respublikasi Vazirlar Mahkamasining, Qoraqalpogʻiston Respublikasi Vazirlar Kengashining taklifiga muvofiq kelgan chet mamlakatlar davlat va hukumat rahbarlari, parlament va hukumat delegatsiyalarining aʼzolari, ushbu delegatsiyalarning texnik personali, sanab oʻtilgan shaxslarning oila aʼzolari; b) Birlashgan Millatlar Tashkiloti tomonidan berilgan pasportlar boʻyicha Oʻzbekiston Respublikasiga kelgan shaxslar; v) Oʻzbekiston Respublikasi Tashqi ishlar vazirligida qonun hujjatlarida belgilangan tartibda akkreditatsiya qilingan chet el fuqarolari va fuqaroligi boʻlmagan shaxslar; g) 16 yoshga toʻlmagan chet el fuqarolari va fuqaroligi boʻlmagan shaxslar; d) Oʻzbekiston Respublikasiga bayram va dam olish kunlarida yoki oddiy kunlarda uch sutkagacha boʻlgan muddatga keladigan hamda shu kunlar davomida respublikadan chiqib ketadigan chet el fuqarolari va fuqaroligi boʻlmagan shaxslar; e) sayohat qilayotgan chet el fuqarolari yoki fuqaroligi boʻlmagan shaxslar, agar ularning respublikaning har bir aniq aholi punktida boʻlish muddati uch sutkadan oshmasa, ularning boʻlganligini tasdiqlaydigan hujjatlar (xizmatlardan foydalanganligini yoki tovarlar xarid qilganligini tasdiqlaydigan hujjatlar) mavjud boʻlganida. Bunda bitta aholi punktida uzluksiz roʻyxatdan oʻtish talabi qoʻyilmaydi; j) Oʻzbekiston Respublikasiga belgilangan tartibda kelgan chet el harbiy samolyotlari (kemalari) ekipajlarining aʼzolari. Harbiy samolyotlar (kemalarning) ekipajlari aʼzolarining qirgʻoqqa tushishi va Oʻzbekiston Respublikasi hududi boʻylab yurishiga harbiy samolyotlar (kemalar) qabul qilish rejasiga muvofiq katta (harbiy) boshliq tomonidan ruxsat etiladi; z) xalqaro yoʻllarda yuk va yoʻlovchilar tashishni amalga oshiruvchi xorijiy avtotransport vositalari ekipajlari tarkibiga kiruvchi shaxslar, tashishlarni amalga oshirayotgan yoʻnalishlaridagi shaharlarda va aholi yashash joylarida, shu jumladan boradigan joylarida boʻlgan chogʻlarida; i) harbiy boʻlmagan chet el kemalari ekipajlari tarkibiga kiruvchi shaxslar garnizonlarda va chegara shaharlarida boʻlgan chogʻlarida, bu shaxslar uyushgan holda sayohatga chiqqan vaqtlarida esa Oʻzbekiston Respublikasining boshqa shaharlarida ham. Chet el fuqarolari koʻrsatib oʻtilgan toifalarning obyektlardan chiqishlariga portlarda amalda boʻlgan qoidalar va yoʻriqnomalarga muvofiq chegara qoʻshinlari vakillari tomonidan ruxsat etiladi; k) xalqaro aviatsiya yoʻllarining fuqaro havo kemalari ekipajlari, xalqaro temir yoʻl poyezdlari brigadalari tarkibiga kiruvchi shaxslar, qatnovning amaldagi jadvalida koʻrsatilgan aeroportlarda yoki stansiyalarda boʻlgan chogʻlarida. 233. Chet el fuqarolarini va fuqaroligi boʻlmagan shaxslarni vaqtincha propiska qilish Oʻzbekiston Respublikasi ichki ishlar organlari tomonidan quyidagi shakllarda amalga oshiriladi: a) joylashtirish vositalari va davolash muassasalari maʼmuriyatining ular kelib joylashgan vaqtda Dastur yordamida, qancha boʻlishlaridan qatʼi nazar, taklif qilgan (qabul qiladigan) shaxslarning, shu jumladan turizm operatorlarining esa tur boshlangungacha xabardor qilishi; b) chet el fuqarolarini va fuqaroligi boʻlmagan shaxslarni shaxsiy ishlar boʻyicha Oʻzbekiston Respublikasiga notijorat maqsadlarda taklif qilgan (qabul qilayotgan) va ularga turar joy bergan jismoniy shaxslarning: ular kelib joylashgan paytda Dastur yordamida xabardor qilishi yoki chet el fuqarolari va fuqaroligi boʻlmagan shaxslar kelganidan keyin, agar chet el fuqarolari va fuqaroligi boʻlmagan shaxslarning boʻlish muddati toʻliq 30 sutkadan oshmasa, bayram va dam olish (yakshanba) kunlaridan tashqari uch sutka ichida hududiy ichki ishlar organlariga yozma ravishda murojaat qilishi; chet el fuqarolari va fuqaroligi boʻlmagan shaxslar kelganidan keyin, agar chet el fuqarolari va fuqaroligi boʻlmagan shaxslarning boʻlish muddati 30 sutkadan oshsa, bayram va dam olish (yakshanba) kunlaridan tashqari uch sutka ichida hududiy ichki ishlar organlariga yozma ravishda murojaat qilishi yoʻli bilan; v) mustaqil ravishda sayohat qilayotgan, chodirli lagyerlarda va tunash uchun joylashish vositasiga aylantirilgan yer transportida yashayotgan chet el fuqarolari va fuqaroligi boʻlmagan shaxslarning kelganlaridan keyin uch sutka mobaynida turistik-axborot markazlariga yoki yaqin oradagi joylashtirish vositalariga murojaat qilishi yoʻli bilan, maxsus Dastur moduli ishga tushirilganidan keyin esa maʼlumotlarni sayohat yoʻnalishidagi aholi punktlarini koʻrsatgan holda mustaqil ravishda toʻldirish yoʻli bilan xabardor qilishi. Turistik-axborot markazlarining va joylashtirish vositalarining maʼmuriyatlari Dastur yordamida hududiy ichki ishlar organlariga mustaqil ravishda sayohat qilayotgan chet el fuqarolari va fuqaroligi boʻlmagan shaxslarning murojaatlari asosida ular toʻgʻrisidagi maʼlumotlar bilan toʻldirilgan bildirishnomani yuborishlari shart. Joylashtirish vositalari va davolash muassasalarining masʼul shaxslari tomonidan joylashgan shaxslarning hisobi yuritiladi. Ichki ishlar organi joylashgan shaxslar toʻgʻrisidagi axborotni har haftada hudud boʻyicha manzil-maʼlumotlar byurosiga yuborishi shart. Joylashtirish vositalari va davolash muassasalarining masʼul shaxslari yashovchilar joylashtirilgan paytda hududiy ichki ishlar organlarini joylashgan, roʻyxatdan oʻtishlari kerak boʻlgan shaxslar toʻgʻrisida Dastur yordamida xabardor qilishlari shart. Joylashtirish boʻyicha xizmatlar koʻrsatuvchi xususiy uylarga (kvartiralarga) keluvchilarni hisobga olish joylashtirish vositalarining masʼul shaxslari tomonidan joylashtirish boʻyicha xizmatlar koʻrsatish toʻgʻrisidagi yozma kelishuv (shartnoma) asosida yoki belgilangan tartibda sertifikatlashtirilgan ushbu uylarning (kvartiralarning) egalari tomonidan mustaqil ravishda belgilangan tartibda Dastur yordamida amalga oshiriladi. Joylashtirish vositalari va davolash muassasalarining masʼul shaxslari tomonidan ushbu talabning buzilishi Oʻzbekiston Respublikasi qonun hujjatlariga muvofiq javobgarlikka sabab boʻladi. 234. Oʻzbekiston Respublikasi Tashqi ishlar vazirligida chet el fuqarolarining va fuqaroligi boʻlmagan shaxslarning quyidagi toifalari akkreditatsiya qilinadi: a) chet el diplomatik vakolatxonalari va konsullik muassasalarining boshliqlari, diplomatik personal aʼzolari, konsulxonalarning mansabdor shaxslari, harbiy attashelar, diplomatik vakolatxonalar va konsullik muassasalarining maʼmuriy-texnik va xizmat koʻrsatish personali, shuningdek, ularning oila aʼzolari; b) ommaviy axborot vositalarining vakillari va ularning oila aʼzolari; v) xalqaro hukumatlararo tashkilotlarning va chet davlatlar hukumat tashkilotlarining Oʻzbekiston Respublikasiga xizmat ishlari yuzasidan kelgan mansabdor shaxslari, mazkur tashkilotlarning Oʻzbekiston Respublikasidagi vakolatxonalari xodimlari, shuningdek, Oʻzbekiston Respublikasida shtab-kvartirasi boʻlgan xalqaro tashkilotlar huzuridagi mamlakatlar vakolatxonalarining mazkur tashkilotlar ustav hujjatlariga yoki tegishli shartnomalarga muvofiq diplomatik imtiyozlardan va immunitetlardan foydalanuvchi xodimlari, shuningdek, ularning oila aʼzolari. Oʻzbekiston Respublikasi Tashqi ishlar vazirligi, uning hududiy boʻlinmalari tomonidan mazkur shaxslarga akkreditatsiya kartochkalari beriladi hamda bevosita ularning milliy pasportlariga akkreditatsiya haqida yozib qoʻyiladi. 235. Ushbu Nizomning 232, 234 va 236-bandlarida koʻrsatilmagan chet el fuqarolari va fuqaroligi boʻlmagan shaxslar Oʻzbekiston Respublikasining hududiy ichki ishlar organlarida, agar chet el fuqarolari va fuqaroligi boʻlmagan shaxslarning boʻlish muddati 30 kundan oshmasa. Dastur yordamida yoki hududiy ichki ishlar organlariga yozma murojaat etish yordamida xabardor qilish asosida va agar chet el fuqarolari va fuqaroligi boʻlmagan shaxslarning boʻlish muddati 30 kundan ortiq boʻlsa, taklif qiluvchi (qabul qiladigan) shaxslarning, tashkilotlarning yozma murojaati asosida roʻyxatdan oʻtkazilishlari kerak. Bildirishnomalar chet el fuqarolari joylashgan paytda, ichki ishlar organlariga murojaat esa bayram va dam olish (yakshanba) kunlarini hisobga olmagan holda uch sutkadan kechiktirmasdan berilishi zarur. Oʻzbekiston Respublikasida shaxsiy ishlar boʻyicha, fuqarolarning takliflari bilan turgan chet el fuqarolarini va fuqaroligi boʻlmagan shaxslarni vaqtincha propiskadan oʻtkazish chet el fuqarolarini va fuqaroligi boʻlmagan shaxslarni notijorat maqsadlarda Oʻzbekiston Respublikasiga taklif qilayotgan (qabul qiladigan) va ularga uy-joy maydoni bergan jismoniy shaxslar tomonidan: agar chet el fuqarolari va fuqaroligi boʻlmagan shaxslarning boʻlish muddati toʻliq 30 kundan oshmasa, hududiy ichki ishlar organlarini Dastur yordamida yoki hududiy ichki ishlar organlariga yozma murojaat etish vositasida xabardor qilish yoʻli bilan; agar chet el fuqarolari va fuqaroligi boʻlmagan shaxslarning boʻlish muddati 30 kundan ortiq boʻlsa, hududiy ichki ishlar organlariga murojaat qilish yoʻli bilan amalga oshiriladi. 30 kungacha vaqtincha propiskadan oʻtkazish uchun taklif qilgan (qabul qiladigan) shaxslar Dasturda qayd etiladi va uning yordamida turistik yigʻimni (mehmonxona yigʻimini) toʻlaydilar hamda hududiy ichki ishlar organlariga quyidagi hujjatlarni elektron shaklda yuboradilar: ushbu Nizomga 6-ilovaga muvofiq shakldagi ariza; milliy pasportning yoki taklif qilinayotgan fuqaroligi boʻlmagan shaxs uchun hujjatning koʻchirma nusxasi; uy-joy mulkdorining vaqtincha propiskadan oʻtkazishga yozma roziligining koʻchirma nusxasi va uy-joyga huquqni belgilovchi hujjatlar. Hududiy ichki ishlar organlariga yozma murojaat qilish yoʻli bilan 30 kungacha vaqtincha propiskadan oʻtkazish uchun taklif qilgan (qabul qiladigan) shaxslar yuqorida sanab oʻtilgan hujjatlarni hamda turistik yigʻim (mehmonxona yigʻimi) toʻlanganligi haqidagi kvitansiyani taqdim etadilar. 30 kundan ortiq muddatga vaqtincha propiskadan oʻtkazish uchun taklif qilgan (qabul qiladigan) shaxslar, tashkilotlar oʻzlari turgan joydagi hududiy ichki ishlar organlariga quyidagi hujjatlarni taqdim etadilar: belgilangan shakldagi ariza; qabul qiladigan tashkilotning belgilangan shakldagi iltimosnomasi; milliy pasport yoki fuqaroligi boʻlmagan shaxs uchun hujjat; uy-joy mulkdorining vaqtincha propiskadan oʻtkazishga yozma roziligi hamda uy-joyga huquqni belgilovchi hujjatlar; davlat boji toʻlanganligi toʻgʻrisidagi kvitansiya. Chet el fuqarolari va fuqaroligi boʻlmagan shaxslarning vaqtincha propiska muddatini uzaytirish uchun taklif qilgan (qabul qiladigan) shaxslar, tashkilotlar vaqtincha propiska muddati tugashidan uch kun oldin hududiy ichki ishlar organlariga murojaat qilishlari kerak. 236. Joylashtirish vositalarida va davolash muassasalarida quyidagilar hisobga olinishi lozim: a) Oʻzbekiston Respublikasiga xizmat, savdo yoki jamoat ishlari boʻyicha, davolanish yoki dam olish uchun, turistlar sifatida, alohida hollarda esa ichki ishlar organlarining ruxsati bilan fuqarolarning taklifiga muvofiq kelgan chet el fuqarolari va fuqaroligi boʻlmagan shaxslar, ushbu Nizomning 232 va 234-bandlarida koʻrsatilgan chet el fuqarolari va fuqaroligi boʻlmagan shaxslar bundan mustasno; b) Oʻzbekiston Respublikasi hududiga shaxsiy ishlar bilan kelgan milliy pasportlarning (diplomatik pasportlar yoki xizmat pasportlarining) egalari, chet mamlakatlar tashqi ishlar idoralarining xizmatchilari, ularning oila aʼzolari. Chet el fuqarolarining va fuqaroligi boʻlmagan shaxslarning amalda hisobga olinishini tekshirish ichki ishlar organlari tomonidan ixtisoslashtirilgan elektron avtomatlashtirilgan dastur yordamida amalga oshiriladi. 237. Ushbu Nizomning 236-bandida koʻrsatilgan chet el fuqarolarini va fuqaroligi boʻlmagan shaxslarni hisobga olish vaqtincha propiskaga tenglashtiriladi va joylashtirish vositalari hamda davolash muassasalari maʼmuriyati tomonidan qonunda belgilab qoʻyilgan tartibda Dastur yordamida amalga oshiriladi. 238. Safarlar turizm operatori tomonidan aholi punktlaridan tashqarida tashkil etiladigan tur doirasida ekskursiya rahbari, gid va/yoki yoʻriqchi-boshlovchi hamrohligida amalga oshirilganida, agar bunday tur yoki uning bir qismi 10 sutkadan oshmasa: turizm operatorining avtoturini sotib olgan holda shaxsiy avtomobilda, mototsiklda, velosipedda, yayov yoki guruh tarkibida avtobusda amalga oshirilganda chet el fuqarolari va fuqaroligi boʻlmagan shaxslar tomonidan amalga oshirilganida turizm operatorlari tomonidan ichki ishlar organlariga turistlarning pasport maʼlumotlari, harakatlanish yoʻnalishlarining sxemalari, sayohat qilish vaqtida toʻxtash (tunash) joylari koʻrsatilgan roʻyxatlarini ixtisoslashtirilgan elektron avtomatlashtirilgan dastur yordamida elektron shaklda taqdim etish vaqtincha propiskadan oʻtkazishga tenglashtiriladi. 239. Oʻzbekiston Respublikasi hududida vaqtincha propiskadan oʻtmasdan ushbu Nizomning 231-bandida koʻrsatilgan muddatdan ortiq vaqt davomida turgan chet el fuqarolari va fuqaroligi boʻlmagan shaxslarning hujjatlarini ichki ishlar organlarining tegishli ruxsatisiz rasmiylashtirish hamda ularning joylashtirish vositalarida va davolash muassasalarida yashashi taqiqlanadi. 2310. Oʻzbekiston Respublikasida boʻlish qoidalarini buzgan, shuningdek, boshqa tartibbuzarliklarga yoʻl qoʻygan chet el fuqarolari va fuqaroligi boʻlmagan shaxslar toʻgʻrisida joylashtirish vositalari va davolash muassasalarining maʼmuriyati, boshqa uy-joy maydonlarining egalari hududdagi ichki ishlar organlariga darhol xabar berishlari shart. Bunday shaxslarni joylashtirish vositalari va davolash muassasasida rasmiylashtirish faqat ichki ishlar organlaridan ruxsat olinganidan keyin amalga oshirilishi mumkin. 2311. Joylashtirish vositalarida va davolash muassasalarida, shuningdek, boshqa uy-joy maydonlarida yashayotgan chet el fuqarolari va fuqaroligi boʻlmagan shaxslarning boʻlish muddatini uzaytirish qabul qiluvchi tashkilotlarning yozma iltimosnomalari yoxud taklif qilgan (qabul qiladigan) shaxslar, tashkilotlarning yozma murojaatlari yoki viza rejimi qoʻllanilmaydigan, yo boʻlmasa viza berishning soddalashtirilgan tartibi qoʻllaniladigan, uchinchi shaxslarning taklifisiz yoki turistlar sifatida taklif qilinmasdan, ammo vizaning amal qilish muddati doirasida kelgan (turistlar uchun — turning amal qilish muddatiga) chet el fuqarolari va fuqaroligi boʻlmagan shaxslarning oʻz yozma arizalari asosida amalga oshiriladi. 2312. Oʻzbekiston Respublikasida yashash huquqini beruvchi hujjatlarni rasmiylashtirish chet el fuqarosi va fuqaroligi boʻlmagan shaxs joylashtirish vositasiga, davolash muassasasiga va boshqa uy-joy maydoniga kelgan paytdan boshlab 12 soat ichida amalga oshiriladi. 2313. Oʻzbekiston Respublikasida doimiy yashaydigan chet el fuqarolari va fuqaroligi boʻlmagan shaxslar Oʻzbekiston Respublikasida yashashga ruxsat beradigan guvohnomalar boʻyicha joylashtirish vositalariga va davolash muassasalariga umumiy asoslarda joylashadilar hamda ularda hisobga olinadilar. 2314. Oʻzbekiston Respublikasi Tashqi ishlar vazirligida, uning hududiy boʻlinmalarida akkreditatsiya qilinmagan chet el fuqarolarining diplomatik pasportlari joylashtirish vositalarida va davolash muassasalarida ushbu Nizomga muvofiq hisobga olinishi lozim. Oʻzbekiston Respublikasidagi diplomatik korpusning belgilangan tartibda akkreditatsiya qilingan, milliy pasport yoki akkreditatsiya kartochkasi asosida joylashtirish vositalarida yashayotgan va davolash muassasasida boʻlgan aʼzolari joylashtirish vositalarining va davolash muassasalarining hisobga olish daftarlari va kartochkalari boʻyicha pasportlarga va akkreditatsiya kartochkalariga biron-bir belgi qoʻymasdan hisobga olinishlari lozim. 2315. Joylashtirish vositalari va davolash muassasalari maʼmuriyati, shuningdek, boshqa uy-joy maydonlarining egalari tomonidan chet el fuqarolarini hisobga olish talablariga rioya etilishi yuzasidan nazoratni ichki ishlar organlari amalga oshiradi. 2316. Ushbu Nizomning 234, 235 va 236-bandlarida koʻrsatilgan chet el fuqarolarining akkreditatsiya yoki vaqtincha propiskadan oʻtkazish muddatini uzaytirish tegishli ravishda Oʻzbekiston Respublikasi Tashqi ishlar vazirligida, Oʻzbekiston Respublikasi ichki ishlar organlarida, joylashtirish vositalarida va davolash muassasalarida vizalarning amal qilish muddatiga ular belgilangan tartibda uzaytirilganidan keyin amalga oshiriladi. 2317. Ichki ishlar organlari tomonidan “Faxriy fuqaro” maqomi berilgan chel el fuqarolari va fuqroligi boʻlmagan shaxslarga, shuningdek, ularning oila aʼzolari (er (xotini) va voyaga yetmagan bolalar)ga davlat boji toʻlanmasdan uch yil muddatgacha vaqtinchalik propiska rasmiylashtiriladi va uzaytiriladi. 24. Ushbu Nizom talablariga rioya etilishini nazorat qilish ichki ishlar organlari va mahalliy davlat hokimiyati organlari tomonidan amalga oshiriladi. 25. Toshkent shahri va Toshkent viloyatida doimiy yoki vaqtincha propiskaga ega boʻlmagan chet el fuqarolari va yashash guvohnomasiga ega boʻlmagan fuqaroligi boʻlmagan shaxslarning yashashi uchun kamida uch kun muddatga turar joy maydoni bergan uy-joy mulkdori (mulkdorlari) turar joy maydoni berilgan kundan boshlab uch kun mobaynida ushbu shaxslar toʻgʻrisida ichki ishlar organlarini xabardor qilishi shart. 26. Ushbu Nizomning buzilishida aybdor boʻlgan shaxslar qonun hujjatlariga muvofiq javob beradilar. 1. Qonun hujjatlariga muvofiq sotib olingan uy-joyga ega boʻlgan xorijiy davlatlarning fuqarolari va fuqaroligi boʻlmagan shaxslar — xususiy mulk qilib sotib olingan uy-joyga. 2. Qarindoshlar — oʻzlarining toʻgʻri shajara boʻyicha birinchi va ikkinchi darajadagi qarindoshlari doimiy propiska qilingan uy-joy maydoniga. 3. Er (xotin — xotini (eri) doimiy propiska qilingan uy-joy maydoniga, basharti kamida besh yil birgalikda yashayotgan boʻlsa. 4. Vasiylik va homiylikdagi shaxslar — vasiy (homiy) doimiy propiska qilingan uy-joy maydoniga. 5. Ota-onalari boʻlmagan voyaga yetmagan tugʻishgan aka-ukalar va opa-singillar — oʻzlarining tugʻishgan aka-uka yoki opa-singillari doimiy propiska qilingan uy-joy maydoniga. 6. Davlat hokimiyati organlariga, davlat va xoʻjalik boshqaruvi organlariga, respublika ahamiyatiga molik davlat boshqa tashkilotlariga ishga taklif etiladigan yuqori malakali mutaxassislar, tor ixtisosdagi mutaxassislar tegishli organ yoki tashkilot rahbarining iltimosnomasiga koʻra, shuningdek ularning oila aʼzolari (eri, xotini, shuningdek ularning oʻz oilasi boʻlmagan farzandlari) — koʻrsatib oʻtilgan shaxslar lavozimda turadigan davrga. 7. “Faxriy fuqaro” maqomi berilgan chel el fuqarolari va fuqaroligi boʻlmagan shaxslar.